Onmiddellike alkoholverbod en aandklokreël aangekondigPres. Cyril Ramaphosa. (Foto: GCIS) Pres. Cyril Ramaphosa het Sondagaand aangekondig dat ŉ drankverbod onmiddellik weer in werking is en dat ŉ aandklokreël weer van Maandagaand af sal geld. Volgens Ramaphosa het die nasionale Covid-19-bevelsraad en die kabinet oorweeg of die hele land of bepaalde dele van die land terug na vlak 4 of vlak 5 moet beweeg weens die land se vinnig stygende Covid-19-infeksiekoers. Die bevelsraad en kabinet het egter daarteen besluit, gegewe dat dit nie noodwendig ŉ aansienlike afname in die oordrag van die virus tot gevolg sal hê nie, asook dat dit teen ŉ groot en buitengewone ekonomiese koste sal wees. Die bevelsraad en kabinet het besluit dat die land in dié stadium op vlak 3 sal bly. Die nasionale ramptoestand is tot 15 Augustus verleng. Daar is wel besluit dat die verkoop en verspreiding van alkohol met onmiddellike inwerkingtreding opgeskort word. Volgens Ramaphosa is daar duidelike bewyse dat alkoholverbruik groot druk op hospitale plaas weens motorongelukke, geweld en ander alkoholverwante trauma. ŉ Aandklokreël word van Maandagaand af weer ingestel. Van Maandagaand af moet almal tussen 21:00 en 04:00 tuis bly behalwe mense wat werk toe gaan of van hul werkplekke terugkeer en mense wat dringend mediese bystand benodig. Die dra van gesigmaskers is verpligtend en regulasies in dié verband sal verskerp en afgedwing word. “Ons is ten volle bewus daarvan dat die stappe onwelkome beperkings op mense se lewe plaas. Dit is egter nodig om ons deur die piek van die siekte te kry.” Terselfdertyd is daar besluit om sekere beperkings te verlig op aktiwiteite wat ŉ laer risiko vir infeksie inhou en wat belangrik is vir ekonomiese of opvoedkundige doeleindes. “As deel van die hervatting van die ekonomiese aktiwiteit word alle veilings toegelaat, onderhewig aan protokol soortgelyk aan dié wat tans op landbouveilings van toepassing is. Parke sal oop wees vir oefening, maar nie vir enige vorm van byeenkomste nie. “Ná deeglike oorweging van kundige raad is daar in dié stadium nog ŉ paar aktiwiteite wat te veel risiko’s inhou. Om hierdie rede sal gesinsbesoeke en ander sosiale aktiwiteite ongelukkig voorlopig nie toegelaat word nie. Ek weet dat dit ŉ groot las op gesinne en individue plaas en emosionele druk kan veroorsaak, veral vir mense met bejaarde ouers. Dit is teenstrydig met ons aard as sosiale wesens, maar dit is ŉ swaarkry wat ons soveel langer nog gaan moet verduur om diegene wat ons liefhet en voor omgee teen hierdie siekte te beskerm.” Foto: SAPD/Facebook Taxi’s wat plaaslike reise onderneem, sal nou toegelaat word om hul kapasiteit tot 100% te verhoog, terwyl langafstandtaxi’s beperk word tot 70%-kapasiteit op voorwaarde dat nuwe protokol vir risikovermindering met betrekking tot maskers, die sanitasie van voertuie en oop vensters gevolg word. Ramaphosa het gesê dit is kommerwekkend dat baie mense die erns van die virus ontken, ondanks alle teendeelbewyse. “Ons weet nou van verskeie tragiese gevalle waar mense wat sosiale byeenkomste gereël of bygewoon het, waaronder familiebyeenkomste, die virus opgedoen en gesterf het. Dit kan ŉ siekte wees wat deur ŉ virus veroorsaak word, maar dit word deur menslike gedrag versprei.” Wetenskaplikes en ander scenario-beplanners het volgens Ramaphosa modelle aan die regering voorgelê wat voorspel dat tussen 40 000 en 50 000 voor die einde van die jaar in Suid-Afrika aan Covid-19 kan sterf. “Ons moet dit ons belangrikste taak maak om hierdie vooruitskattings verkeerd te bewys. Daar is geen manier waarop ons die koronavirus-storm kan vermy nie, maar ons kan die moontlike skade beperk wat dit aan ons lewe berokken.” Suid-Afrika het 276 242 bevestigde Covid-19-gevalle en die algehele sterftesyfer staan in hierdie stadium op 4 079.